E. Kukan, minister zahraničných vecí SR: (2004-03-10):
Pán Figeľ naozaj veľmi podrobne vysvetlil niektoré otázky predvstupových rokovaní, tak o tých nehodlám hovoriť. Chcel by som na vystúpenie pána poslanca Ďaďa reagovať asi v tom zmysle, že ja nemám problém vypočuť si bez nejakých predsudkov akýkoľvek názor, som ochotný o ňom rozmýšľať, samozrejme, predpokladám, že vy rovnako budete rešpektovať môj názor, že v niektorých veciach, o ktorých ste hovorili, zásadne nesúhlasím, o niektorých som ochotný a budem premýšľať. Len by som chcel uviesť na pravú mieru to, čo ste povedali, keď ste hovorili, že sme klamali. To je veľmi citlivá záležitosť a na to by som chcel reagovať. Neklamali sme, pán poslanec, keď sme rokovali o prechodných obdobiach v rámci predvstupových rokovaní. Podobne ako nové členské alebo pristupujúce členské krajiny sme vyrokovali mnoho prechodných období či už v kapitole pôdohospodárstva, životného prostredia a podobne. Aj súčasné členské štáty rovnako rokovali o prechodných obdobiach a po dlhých, naozaj dlhých, náročných, zložitých rokovaniach hlavne na základe naliehania Nemecka a Rakúska si vyjednali prechodné obdobie na voľný pohyb pracovných síl, nie osôb. Voľný pohyb osôb nie je ničím dotknutý, ten funguje všade normálne. A nie je to iba voči Slovensku, takže keď by ste chceli hovoriť o sklamaní slovenskej diplomacie, museli by ste hovoriť o sklamaní poľskej diplomacie, maďarskej diplomacie, českej diplomacie a všetkých tých štátov, na ktoré toto prechodné obdobie platí. Vtedy niektoré členské štáty vystúpili samy a povedali, že ony možnosť zavedenia tohto prechodného obdobia nevyužijú. My sme o tom informovali, my sme si to nevymysleli, my sme neklamali, to ony povedali, že to nevyužijú. Bolo to od nich gesto, ktoré sme my ocenili. Teraz, keď sa blíži dátum vstupu, toto svoje rozhodnutie menia, preto my hovoríme, že to nie je férové a že to nie je opodstatnené. A hovoríme to nahlas a zrozumiteľne. Verte mi, že sila politiky sa neodvodzuje od toho ako, prepáčte,  ako hlasne a razantne hovoríme tu na chodbách v rozhovoroch s našou televíziou, i keď to je, samozrejme, veľmi dôležité, ale vtedy na rokovaní v Bruseli, keď sedíme za stolom s ďalšími 24 kolegami, ministrami zahraničných vecí, tam sa ráta, čo povieme a podľa toho nás súdia. A prečítajte si prepisy z rokovaní tak, ako som ja vystupoval na týchto rokovaniach, kde som veľmi jasne a veľmi zrozumiteľne, možnože najtvrdšie z kolegov, o týchto otázkach hovoril. Takže vyjadrujeme sa  jasne a zrozumiteľne tam, kde treba, a tam, kde to najviac zaváži. Ďalej. A budeme ďalej hovoriť to, čo hovoríme, že si naozaj myslíme, že je to neférové. Neférové preto, že ony samy sľúbili, že to urobia a teraz to menia, čiže to je neférové, a neopodstatnené je to preto, že určite Slováci nezahltia alebo nezničia pracovné trhy v ktorejkoľvek členskej krajine Európskej únie. O odstávke Jadrovej elektrárne v Bohuniciach sme už hovorili. Pánovi Ondriašovi by som iba chcel povedať, že pán Figeľ tu už hovoril, že náš hlavný vyjednávač a vyjednávací tím o tých kvótach rokoval na základe konzultácií a informácií, ktoré mu dali naši odborníci - poľnohospodári, potravinári tu u nás doma. To nebol výmysel našich vyjednávačov, to bolo rokovanie na základe tých prepočtov, ktoré sme my dostali tu od tých ľudí, ktorí sa týmto zaoberajú. Pánovi Banášovi by som iba povedal toľko, že vrelo súhlasím s ním, že treba naozaj už založiť ten výbor vlády na prezentáciu Slovenska v zahraničí. Trošku sa zamotali ešte tie rokovania, pretože chceme nájsť také riešenie, ktoré naozaj privedie zásadný zvrat a privedie zmenu k lepšiemu v tejto otázke, pretože keď to pôjde na rokovanie vlády, už to bude dohodnuté tak, aby sa to celé spustilo. Kto budú naši spojenci. Súhlasím s tým, čo povedal pán predseda výboru Figeľ. Všetci členovia Európskej únie budú naši potenciálni spojenci. Európska únia je úniou, kde sa vytvárajú ad hoc koalície podľa záujmov k jednotlivým otázkam, aj to bude umením diplomacie, aby sme si vedeli nájsť spojencov, ktorí majú obdobné alebo podobné záujmy ako my, aby sme teda boli úspešnejší pri presadzovaní našich záujmov. Tiež je pravda to, čo ste povedali, že vlastne zahraničná politika sa stáva vnútornou politikou. Politika Európskej únie sa stáva našou vnútornou politikou, ale bude veľmi dôležité vybudovať koordinačné mechanizmy, ktoré budú v tejto novej situácii tu fungovať, a tam je nezastupiteľná úloha ministerstva zahraničných vecí, ktoré má záujem nájsť také formy spolupráce a kontaktov s Národnou radou, aby to naozaj dobre fungovalo. A ešte dve poznámky a končím. Z vystúpenia poslanca Šimka ma zaujali a páčili sa mi úvodné sentencie na začiatku jeho prejavu, kde hovoril, akým filozofickým spôsobom by mala dnes naša zahraničná služba fungovať. Len k tej jeho ďalšej časti vystúpenia by som chcel povedať, že Slovensko malo stanovisko k ústavnej zmluve, ktoré bolo dohodnuté na pôde Národnej rady a ktoré vláda dostala v piatich bodoch ako mandát a že podľa tohto mandátu rokovala a presadzovala ho na rokovaniach medzivládnej konferencie. Chcel by som ešte pánovi Ďaďovi povedať, že ma potešilo jeho konštatovanie o dobrých ekonomických výsledkoch nášho hospodárstva, ktoré by sme mali viac prezentovať v zahraničí. Vrelo súhlasím, budeme to robiť, vy ste uviedli jeden podnik  SES Tlmače, my s nimi veľmi úzko spolupracujeme, aby sme im pomohli  realizovať ich ekonomické programy a projekty v zahraničí a budeme to robiť aj v budúcnosti a, samozrejme, že takýchto príkladov je viac a budeme takú prezentáciu v budúcnosti robiť. Ešte raz pekne ďakujem za vaše príspevky do tejto rozpravy. Na budúci rok naozaj ten materiál rozčleníme do dvoch častí. Tu viacerí diskutujúci hovorili, že by to bolo dobré, aby sme koncom roka hovorili o hlavných úlohách na budúci rok a na začiatku ďalšieho kalendárneho roku vyhodnotili výsledky slovenskej zahraničnej politiky za predchádzajúci rok. Ďakujem pekne. (Potlesk.)